b'\n_START_ARTICLE_\nWunderwaffen\n_START_PARAGRAPH_\nWunderwaffen je njema\xc4\x8dka rije\xc4\x8d za "\xc4\x8dudesno oru\xc5\xbeje", i ujedno naziv koji je tijekom drugog svjetskog rata dan nekolicini revolucionarnih "superoru\xc5\xbeja" koje je koristio Tre\xc4\x87i Reich. Ve\xc4\x87ina tog oru\xc5\xbeja u\xc5\xa1la je u borbu prekasno, te u premalim koli\xc4\x8dinama, da bi imala nekog velikog utjecaja na tijek rata. Iako ta oru\xc5\xbeja nisu uspjela u svojem cilju da preokrenu tijek rata u korist Njema\xc4\x8dke u trenutku kada je rat za Njema\xc4\x8dku ve\xc4\x87 bio izgubljen, ta oru\xc5\xbeja su za svoje vrijeme bila iznimno napredna, te \xc4\x87e u kasnijim vremenima gotovo sva biti masovno kori\xc5\xa1tena i dodatno razvijana.\n_START_SECTION_\nPropaganda\n_START_PARAGRAPH_\nPo\xc4\x8detne pobjede Tre\xc4\x87eg Reicha u razdoblju 1939. - 1942. godine postaju ve\xc4\x87 sljede\xc4\x87u godinu siguran poraz koji se vi\xc5\xa1e ne mo\xc5\xbee sakriti. Uspje\xc5\xa1nost dr\xc5\xbeavnog aparata nad kontrolom lo\xc5\xa1ih vijesti s boji\xc5\xa1ta je 1943. godine izgubila va\xc5\xbenost po\xc5\xa1to je stanovni\xc5\xa1tvo gradova bilo suo\xc4\x8deno s stalnim ameri\xc4\x8dko-britanskim zra\xc4\x8dnim bombardiranjima koje ozbiljno naru\xc5\xa1ava moral za nastavak borbe. Da bi se to ozra\xc4\x8dje poraza otklonilo tamo\xc5\xa1nji ministar propagande Joseph Goebbels nare\xc4\x91uje da se gotovo svakodnevno na radiju i u novinama pri\xc4\x8da o \xc4\x8dudesnim oru\xc5\xbejima koja \xc4\x87e donijeti pobjedu Tre\xc4\x87em Reichu u Drugom svjetskom ratu. Te njegove tvrdnje o superoru\xc5\xbeju su za razliku od mnogih drugih bile istinite iako nisu uspjele spasiti njegovu dr\xc5\xbeavu od propasti.'